Politiek het SA’ners versaak, sê De LillePatricia de Lille, leier van Good Politiek het, soos gewoonlik, te veel Suid-Afrikaners in die steek gelaat en mense het geloof en vertroue in die politiek en politici verloor, het Patricia de Lille, voormalige burgemeester van Kaapstad, Saterdag gesê. Sy het tydens die Wes-Kaapse premiersverkiesingsveldtog van haar nuwe Good-party die verwagting uitgespreek dat Suid-Afrikaners nie hul geloof en vertroue in demokrasie moet verloor nie, “want politici het nie hul verantwoordelikheid en plig nagekom om te dien nie”. “Dit is nou tyd vir ‘n nuwe politieke stelsel. Plig en dienslewering is in my bloed, so ek sal geëerd wees om my land en my provinsie, waarvoor ek lief is, te dien as premier van die Wes-Kaap,” het De Lille gesê. “Ek word gemotiveer deur dieselfde vlak van verontwaardiging oor die stand van ons land en die ongelykhede in ons provinsie as wat ek 50 jaar gelede was oor die ongelykheid van apartheid. En ek reageer nou op dié versoek om op te tree. Die Good-party sal mense voor politiek plaas.” Sy het gesê daar was al te lank politieke en regeringsagendas wat die doel was van diegene wat die mag van rykdom besit het. “Talle politici en politieke partye word gedryf deur hul geldgierigheid. Geld en grond moet nie ons toekoms kan koop nie – soos wat tans die geval in ons provinsie is wat te koop aangebied word vir die hoogste bod.” Sy het die Demokratiese Alliansie veroordeel; die party wat sy sewe jaar lank as Kaapstadse burgemeester verteenwoordig het totdat sy verlede jaar bedank het ná ‘n onderonsie met DA-leiers.